Top-aanklaer geskors oor ‘rassisme’Pumeza Futshane. (Foto: NVG Facebook-blad) Pumeza Futshane, hoofaanklaer by die Johannesburgse landdroshof, is verlede week uit die Nasionale Vervolgingsgesag (NVG) geskors, hangende dissiplinêre stappe teen haar. Dit kom ná onder meer aantygings van nepotisme en begunstiging. AfriForum se privaatvervolgingseenheid dring sedert 2019 daarop aan dat ’n ondersoek na dié bewerings teen Futshane gedoen word. Die NVG het die skorsing aan Maroela Media bevestig. Futshane is getroud met Andrew Chauke, die Gautengse direkteur van openbare vervolging (DOV), wat beteken dat sy direk aan haar man rapporteer. Sy is in 2016 oorweeg vir die pos van openbare beskermer. Aanklaers wat in die Johannesburgse landdroshof werksaam was, het gevoel dat Futshane haar en haar man se magsposisies misbruik het om haar kollegas te intimideer en te verkleineer. ’n Aanklaer wat onder Futshane gewerk het, het AfriForum se privaatvervolgingseenheid meer as ’n jaar gelede gekontak en beweer dat Futshane xenofobiese en rassistiese uitlatings op ’n WhatsApp-groep vir aanklaers gemaak het. Die aanklaer het die eenheid genader omdat daar glad nie teen Futshane opgetree is nie – ten spyte van die klagtes wat reeds in Oktober 2019 onder die aandag van die nasionale direkteur van openbare vervolging gebring is. In dié tydperk het Chauke egter teen aanklaers opgetree ná klagtes wat Futshane teen hulle gebring het. Sommige van dié aanklaers is selfs verplaas. Adv. Gerrie Nel, hoof van AfriForum se privaatvervolgingseenheid, meen dat AfriForum se voortdurende druk en monitering van die NVG se optrede tot die formele ondersoek teen Futshane gelei het. “AfriForum se privaatvervolgingseenheid het aangehou om druk op die hoogste kantoor in die NVG toe te pas om te verseker dat die klagtes teen Futshane ondersoek word. Elke aanklaer in die vervolgingsgesag is veronderstel om hul pligte sonder vrees, begunstiging of vooroordeel uit te oefen. Ons kon nie toelaat dat die gebrek aan optrede teen Futshane die indruk skep dat sommige persone meer gelyk is as ander nie,” sê Nel. *Hierdie berig is opgedateer sedert die oorspronklike plasing.